
ОБЩИНСКИ СЪВЕТ - КИРКОВО

Н А Р Е Д Б А
ЗА УПРАВЛЕНИЕ НА ОБЩИНСКИТЕ ПЪТИЩА НА ТЕРИТОРИЯТА НА ОБЩИНА КИРКОВО
/съгласно чл.23 от Закона за пътищата и Правилника за прилагане на Закона за пътищата/



В сила от 29.04.2010 г.
Приета на заседание на Общински съвет - Кирково, решение №380 от протокол №40 на 29.04.2010 година, изм. с решение 150/04.10.2017 г. на Административния съд-Кърджали, изм. и доп. с решение №200/16.06.2025г. на Общински съвет-Кирково.







с. Кирково
април, 2010 г.


[bookmark: _GoBack]ГЛАВА ПЪРВА
ОБЩИ ПОЛОЖЕНИЯ
Чл.1 (1) С тази Наредба се определят условията и реда за придобиването в собственост, управлението, ползването и изграждането, ремонта, поддържането и финансирането на пътища от общинската пътна мрежа на община Кирково, както правата и задълженията на общинските органи и правомощията на Кмета на общината произтичащи от разпоредбите на Закона за пътищата и Правилника за неговото прилагане.
(2) (Отм. с решение №150/04.10.2017г. на Административния съд-Кърджали)          Наредбата не се прилага за:
1. селскостопанските пътища, осигуряващи достъп до земеделски земи;
2. горските пътища;
3. частните пътища, неотворени за обществено ползване.
Чл.2 (1) Пътищата на територията на общината образуват единна пътна мрежа и служат предимно за превоз на пътници и товари.
(2) Пътната мрежа се развива съобразно транспортните и социалните потребности на обществото, инфраструктурата на населените места и изискванията на нормативните актове, свързани с националната сигурност, опазването на околната среда и безопасността на движението.
(3) Общинските пътища са свързани с републиканските пътища или с улиците в населените места.
Чл.3 (1) Общинските пътища са част от местната пътна мрежа, в която се включват и частните пътища.
(2) Общинските и частните пътища са отворени за обществено ползване, осигуряват транспортни връзки от местно значение и са свързани с републиканските пътища.
(3) Списъците на общинските пътища и промените в тях се утвърждават от Министерския съвет по предложение на министъра на регионалното развитие и благоустройството, съгласувано с кмета на общината след решение на общинския съвет.
(4) Областната администрация издава списък на общинските пътища.
Чл.4  Пътищата имат следните основни елементи:
1. „Обхват” – площта, върху която са разположени земното платно и ограничителните ивици от двете му страни, заедно с въздушното пространство над него на височина, определена с нормите за проектиране на пътищата /Наредба № 1/26.05.2000 г. на МРРБ – за проектиране на пътища; в сила от 9.12.2000 г.; обн. Дв бр.47 от 9 юни 2000 г; изм. Дв бр.102 от 20 декември 2005 г./
2. „Пътни съоръжения” – водостоците, мостовете, виадуктите, естакадите, надлезите, подлезите, тунелите, подпорните и декоративните стени, укрепителните и водоотвеждащите устройства и пречиствателните съоръжения.
3. „Пътни принадлежности”- базите за поддържане на републиканските пътища, пътни знаци, пътна маркировка, светофарните уредби, автономните телефонни колонки, крайпътните насаждения, аварийните площадки, крайпътните чешми и площадките за краткотраен отдих, енергозахранващите и осветителни съоръжения заедно с прилежащите им терени, предпазните огради, направляващите стълбчета, снегозащитните съоръжения, защитните огради и други технически средства за организация и регулиране на движението.
4. „Ограничителна строителна линия” – линията, която определя площта от всяка страна на пътя, в която се въвежда разрешителен режим.
Чл.5 (1) Ограничителната ивица от двете страни на общинските пътища е с ширина един метър.
(2) Ограничителната строителна линия при общинските пътища е минимум 10 м., измерена хоризонтално и перпендикулярно на оста на пътя от края на платното за движение или на лентата за аварийно спиране.
Чл.6 (1) Техническите параметри на местните пътища извън границите на населените места и селищните образувания, трябва да отговарят на граничните нормативни стойности, установени с нормите за проектиране на пътища./ Наредба №1 / 26.05.2000 г. на МРРБ./ 
(2) Общинските пътища могат да бъдат с по-висока степен на техническа изграденост от нормативната при доказана техническа и икономическа целесъобразност. В този случай по-високата степен на техническа изграденост на пътя не води до промяна на неговите функции и значение в транспортната система.
ГЛАВА ВТОРА
СОБСТВЕНОСТ И ПОЛЗВАНЕ НА ПЪТИЩАТА
Раздел І
Собственост
Чл.7 (1) Общинска собственост са местните пътища на територията на общината, които осигуряват маршрути от общински интерес.
(2) Маршрути от общински интерес са тези, които отговарят на едно от следните условия:
1. свързват населените места в общината помежду им или с общинския или с областния център;
2. осигуряват транспортни връзки с други общински пътища, като образуват с тях непрекъсната пътна мрежа, свързана с републиканските пътища;
3. осигуряват транспортни връзки с местности, курорти, ж.п. гари, културно-исторически паметници и други обекти от местно значение;
4. свързват населени места с обходни пътища от републиканската пътна мрежа.
Чл.8 Дължината на местната пътна мрежа се променя в следните случаи:
1. при промяна на характера на собствеността на съществуващите пътища – публична собственост на държавата или на общината – по предложение на кмета на общината или на Национална агенция “Пътна инфраструктура”;
2. при промяна на собствеността на съществуващите общински и частни пътища – по силата на взаимна договореност между общината и съответните физически или юридически лица;
3. при промяна на характера на съответния маршрут, което води и до промяна на функциите на пътя в транспортната система на страната;
4. при изграждане от общината на нови общински пътища. 
Чл.9 (1) Собствеността на пътищата се разпростира върху всички основни елементи на пътищата – обхват, пътни съоръжения и пътни принадлежности, както и върху всички изоставени при реконструкцията пътни участъци, които са запазени и не е възстановено първоначалното предназначение на земята.
(2) Общинските пътища са публична общинска собственост.
Чл.10 Собствеността на пътищата се променя в следните случаи:
1. при промяна на функциите и значението на пътя, чрез обявяването му по съответния ред за публична държавна собственост, съответно  - за публична общинска собственост;
2. при отчуждаване на частни пътища при условията и по реда на Закона за общинската собственост;
3. въз основа на подадено писмено заявление от физически или юридически лица за прехвърляне на собствеността на общински път и решение на общинския съвет за промяна на публичната собственост на пътя в частна собственост.
Чл.11 (1) Публичната собственост на пътищата се променя от държавна в общинска и обратно с Решение на Министерския съвет по предложение на министъра на регионалното развитие и благоустройството и Министерството на транспорта.
(2) Предложенията за промяна на собствеността на пътищата се подготвят и представят в Министерството на регионалното развитие от:
1. изпълнителния директор на Национална агенция “Пътна инфраструктура”, съгласувано с общината – за промяна в публична държавна собственост; 
2.  кмета на общината съгласувано с  Национална агенция “ Пътна инфраструктура” - за промяна в публична общинска собственост.
(3) Преписката по ал.2 съдържа:
1. заповед на изпълнителния директор на Национална агенция “Пътна инфраструктура” и решение на общински съвет на общината, за промяната на собственост на пътя;
2. решение на общински съвет за промяна на собствеността на съответния частен път;
3. обяснителна  записка с мотиви и обосновка на необходимостта от промяна на собствеността на пътя;
4. писмено съгласие на заинтересованите от промяната страни;
5. съгласувателни писма;
6. доклад на министъра на регионалното развитие и благоустройството и министъра на транспорта до Министерски съвет.
Раздел ІІ
Обществено ползване на пътищата. Концесии
Чл.12 (1) Общинските пътища са отворени за обществено ползване при спазване на правилата, установени със Закона за общинската собственост и Закона за движение по пътищата.
(2) Частните пътища могат да бъдат отворени за обществено ползване, когато това се налага от обществен интерес по решение на общинския съвет и със съгласието на собственика при договаряне на взаимоотношенията.
(3) В договора по ал.2 се определя вида и размера на дължимото обезщетение и задълженията на страните по поддържането и ремонта на пътя.
(4) Договора по ал.2 се сключва от кмета на общината.
Чл.13 (1) За отделни общински и частни пътища или отделни участъци от тях могат да се въвеждат временни забрани за обществено ползване при извършване на ремонтни работи, при природни бедствия и аварии, при неблагоприятен водотоплинен режим на настилката, при възникване на опасност за сигурността на движението и при провеждане на масови спортни мероприятия.
(2) Забраните или разрешенията за въвеждане на забрани по ал.1 по искане на трети лица се издават от кмета на общината, след съгласуване със  сектор “КАТ-Пътна полиция” при РДВР.
 	(3) Когато с разрешенията по ал.2 се въвеждат забрани за обществено ползване за повече от 8 часа, задължително се сигнализира и указва обходен маршрут.
Чл.14 (1) Концесия върху общински пътища, включително върху такива, които ще бъдат изградени със средства на концесионера се предоставя при условията и по реда на Закона за общинската собственост и НРПУРОИ в община Кирково 
(2) Концесията може да се предоставя за изграждане, експлоатация или / и поддържане на конкретен общински път или на отделни негови участъци.
(3) Концесионната територия обхваща обектите по ал.2 и съответстващите им  площи от основните елементи на пътя – обхват, пътни съоръжения и пътни принадлежности.

Раздел ІІІ
Отчуждаване. Ограничения на собствеността
Чл.15 (1) Недвижими имоти – собственост на физически и юридически лица, необходими за изграждане и реконструкция на общински пътища се отчуждават при условията и по реда на Закона за общинската собственост.
(2) Когато за изграждането или реконструкцията на общински пътища се засягат земеделски земи или гори и земи от горския фонд, промяната на предназначението им се извършва при условията и по реда на ЗОЗЗ и ППЗОЗЗ, респективно на ЗГ и ППЗГ.
Чл.16 (1) Земи извън границите на урбанизираните територии – собственост на държавата, на физически или на юридически лица, могат да се използват временно за нужди, свързани с изграждането, ремонта и поддържането на общински пътища при условията и по реда на Закона за задълженията и договорите.
(2) Промяната на предназначението на земеделските земи или на горите и земите от горския фонд, както и ползването им се осъществяват при спазване на разпоредбите на ЗОЗЗ и ППЗЗЗ, респективно – на ЗГ и ППЗГ.
(3) В случаите по ал.1 договорите се сключват от кмета на общината.
(4) В договора по ал.3 се определят условията и срока за ползване на земята, размера на наема или на правото на ползване и дължимото обезщетение, ако такова е предвидено.
(5) Временното ползване се допуска за срок не по-дълъг от пет години, след което земите се възстановяват съобразно тяхното предназначение от общината и се връщат на собственика.
Чл.17 (1) При стихийни бедствия и аварии, при които се прекъсва движението по пътя и за неговото възстановяване се налага да се построи обходен път, земите за временно ползване могат да се завземат преди да се извършат процедурите по чл.16.
(2) Завземането на земите в случаите по ал.1 се извършва със заповед на кмета на общината, като на собственика се дължи обезщетение.
ГЛАВА ТРЕТА
СПЕЦИАЛНО ПОЛЗВАНЕ НА ПЪТИЩАТА
Раздел І
Общи положения
Чл.18 (1) Разрешенията за специално ползване на общинските пътища се издават по искане на заинтересуваните лица при условията и по реда на чл.26 от Закона за пътищата и тази Наредба.
(2) Разрешенията за специално ползване на общинските пътища се издават от кмета на общината.
(3) При промяна на заинтересуваното лице разрешението за специално ползване се преиздава.
(4) Разрешението за специално ползване на общинските пътища се издава по образец, утвърден с Наредбата за специално ползване на пътищата /Обн. Дв, бр.62 от 13 юли 2001 г., изм.Дв.бр.14 от 14 февруари 2006 г., изм. ДВ бр.93 от 17 ноември 2006 г., изм. ДВ бр.79 от 9 септември 2008 г./
(5) За разрешенията за специално ползване на пътищата се заплащат такси, определени от общинския съвет.
Чл.19 (1) (Отм. с решение №150/04.10.2017г. на Административния съд-Кърджали.)    Кметът на общината отказва издаване на разрешение за специално ползване на пътя, когато:
1. не са налице условията по чл.26, ал.7 от Закона за пътищата;
2. специалното ползване предполага увреждане на собствеността на други лица или прави невъзможно ползването на пътя за дейности от обществен интерес;
3. специалното ползване изисква трайна промяна на предназначението и характеристиките на пътя;
4. предстои преустройство на пътя, предвидено с влязъл в сила подробен устройствен план.
(2) Отказите по ал.1 се мотивират писмено.
Чл.20 Разрешенията за специално ползване на пътищата се отнемат при неспазване на условията, предвидени в тях, и при неплащане на дължимите такси, съгласно чл.57, ал.4, т.3 от Закона за пътищата.
Раздел ІІ
Изграждане и експлоатация на крайпътна инфраструктура
Чл.21 (1) Търговски крайпътни обекти са всички сгради и съоръжения за обслужване на пътуващите и на пътните превозни средства заедно с прилежащия им терен, като: къмпинги, мотели, бензиностанции, газостанции, заведения за хранене, магазини, гаражи и паркинги, пунктове за техническо обслужване на автомобили и пунктове за ремонт на аварирали по пътя автомобили и др., в които се осъществява търговска дейност по смисъла на Търговския закон.
(2) Търговски крайпътни обекти са и други крайпътни обслужващи комплекси по смисъла на &1, т.9 от Закона за пътищата.  
(3) Разрешението за специално ползване на пътя чрез изграждане на търговски крайпътен обект и пътни връзки към него е задължително условие  за издаване на разрешение за строеж по смисъла на глава осма, Раздел ІІІ от Закона за устройство на територията.
(4)  (Отм. с решение №150/04.10.2017 г. на Административния съд-Кърджали) Разрешението за специално ползване по ал.2 е валидно за срок от една година и се издава по образeц съгласно приложение № 1 от  Наредбата за специално ползване на пътищата.
Чл.22 (Отм. с решение №150/04.10.2017 г. на Административния съд-Кърджали) Към искането за издаване на разрешение за специално ползване заинтересуваното лице предлага:
1. удостоверение за актуално състояние на съдебната регистрация;
2. копие от документа за платена такса за издаване на разрешението;
3. копие от скицата /визата/ за проектиране, с която се определят местоположението на обекта и пътната връзка към него, включително спрямо съседните поземлени имоти;
4. подробен комуникационно-транспортен план за пътните връзки и разположението на обекта, към който са приложени:
а) схема с точното километрично местоположение на обекта, разположението му спрямо оста на пътя и отстоянието му от ръба на пътната настилка;
б) напречни профили в подходящ мащаб на характерни места в обхвата на пътя.
Чл.23 (1) Разрешението по чл.18, ал.1 от Закона за пътищата се издава, когато:
1. не са налице основанията за отказ по чл.19, ал.1 от настоящата наредба;
2. са спазени изискванията на Наредба № 1 от 2000 г. /ДВ, бр.47 от 2000г./ за проектиране на пътища и на нормите за проектиране към нея;
3. отстоянието на търговския крайпътен обект от възли и кръстовища дава възможност за изграждане на пътни връзки към него при спазване на изискванията на наредбата по т.2, като се осигури зона за преплитане преди връзките за главните направления;
4. съседни търговски крайпътни обекти са проектирани като крайпътни обслужващи комплекси, задължително отделени от платното за движение с разделителна ивица и локално пътно платно с общи вход и изход;
5. проектът за сигнализация на обекта отговаря на изискванията на наредбите по чл.14 от Закона за движение по пътищата;
6. проектът предвижда повърхностните и отпадъчните води от площадката на търговския крайпътен обект да се отвеждат по начин, който не застрашава целостта на пътното тяло.
(2) Не се разрешава изграждане на нови пътни връзки в зоните на престрояване пред кръстовища и пътни възли, в обхвата на кръгови кръстовища, шлюзове, връзки на пътни възли и уширени пътни участъци със специално предназначение.
Чл.24 (1) Разрешението за специално ползване на пътя чрез експлоатация на търговски крайпътен обект и пътни връзки към него се издава по искане на заинтересуваното лице при изпълнени условия в разрешението за специално ползване чрез изграждане на търговски крайпътен обект и пътни връзки към него и е задължително условие при окомплектоване на проектната документацията, за издаване на разрешение за ползване по смисъла на глава единадесета от Закона за устройство на територията.
(2) (Отм. с решение №150/04.10.2017 г. на Административния съд-Кърджали) Към искането заинтересуваното лице прилага удостоверение за актуално състояние на съдебната регистрация.
(3) Разрешението за специално ползване по ал.1 се издава по образец Приложение 2 от Наредбата за специално ползване на пътищата.
Чл.25 Такса за специално ползване чрез експлоатация на търговски крайпътен обект и пътни връзки към него, определена от общински съвет е дължима и се заплаща  от датата на издаване на разрешението за специалното ползване на ползване на пътя.
Раздел ІІІ
Изграждане и експлоатация на рекламни съоръжения в обхвата на пътя и в обслужващите зони
Чл.26 (1) Разрешението за специално ползване на пътя чрез изграждане на рекламно съоръжение е задължително условие за издаване на разрешение за строеж по смисъла на глава осма, раздел ІІІ от Закона за устройство на територията, въз основа на което става изграждането на рекламното съоръжение.
 	(2) Разрешението за специално ползване по ал.1 е валидно за срок от 6 месеца и се издава по образец Приложение № 1, утвърден с Наредбата за специално ползване на пътищата.
Чл.27 (Отм. с решение №150/04.10.2017 г. на Административния съд-Кърджали) Към искането за издаване на разрешение за специално ползване по чл.26   заинтересуваното лице прилага:
1. удостоверение за актуално състояние на съдебната регистрация;
2. копие от документа за платена такса за издаване на разрешението;
3. съгласуван работен проект от администрацията, управляваща пътя;
4. нотариално заверено съгласие от собственика на земята, когато рекламното съоръжение се изгражда в обслужващите зони на пътя;
5. протокол за предварителен оглед от администрацията, управляваща пътя и заинтересованото лице.
Чл.28 (1). (Отм. с решение №150/04.10.2017 г. на Административния съд-Кърджали)  Разрешение за изграждане и/или поставяне на рекламни съоръжения в обхвата на пътя и в обслужващата зона се издава, когато:
1. не са налице основанията за отказ по чл.19, ал.1 от настоящата наредба;
2. рекламното съоръжение отстои не по-малко от 500 м. от пътни възли и кръстовища за общинските пътища;
3. рекламното съоръжение не ограничава видимостта на сигнализацията с пътни знаци;
4. рекламното съоръжение в целия си габарит отстои най-малко на 3 м. от ръба на пътната настилка;
5. разстоянието между отделни рекламни съоръжения по посока на движението  е не по-малко от 200 м.
(2)  (Отм. с решение №150/04.10.2017 г. на Административния съд-Кърджали) Отказва се издаването на разрешение за поставяне на рекламни съоръжения:
1. в зони с ограничена видимост;
2. в уширени пътни участъци, със специално предназначение;
3. окачени на конструкцията на мостови съоръжения и надлези;
4. в тунели и на разстояние по-малко от 200 м.;
5. в средната разделителна ивица;
6. изградени като премостващи конструкции над републиканските пътища;
7. наподобяващи пътните знаци и указателните табели по форма, цвят, съдържание и символи.
Чл.29 (1) Разрешението за специално ползване на пътя чрез експлоатация на рекламно съоръжение се издава по искане на заинтересуваното лице при изпълнение на условията в разрешението за специално ползване чрез изграждане  на рекламно съоръжение. 
(2) (Отм. с решение №150/04.10.2017 г. на Административния съд-Кърджали) Към искането заинтересуваното лице прилага удостоверение за актуално състояние на съдебната регистрация и констативен протокол за изграденото рекламно съоръжение.
(3) Разрешението за специално ползване по ал.1 се издава по образец Приложение № 2, утвърден с Наредбата за специално ползване на пътищата;
(4) Всяко съчетание на пътни знаци с рекламен материал се счита за реклама;
(5) За изградено рекламно съоръжение, за което не е поискано разрешение за специално ползване на пътя чрез експлоатация на рекламно съоръжение, се налагат санкции по чл.57, ал.3 от Закона за пътищата.
Чл.30 Такса за специално ползване чрез експлоатация на рекламно съоръжение, е дължима от датата на издаване на разрешението.

Раздел ІV
Прокарване и ремонт на подземни и надземни проводи и съоръжения 
в обхвата на пътя
Чл.31. (Отм. с решение №150/04.10.2017 г. на Административния съд-Кърджали) Разрешението за специално ползване на пътя чрез изграждане на нови и ремонт на съществуващи подземни и надземни линейни или отделно стоящи проводи и съоръжения в обхвата на пътя е задължително условие за издаване на разрешение  за строеж по смисъла на Глава осма, Раздел ІІІ от Закона за устройство на територията.
Чл.32. (Отм. с решение №150/04.10.2017 г. на Административния съд-Кърджали) Разрешение за специално ползване на пътя чрез  изграждане на нови   и ремонт на съществуващи подземни и надземни проводи и съоръжения на техническата инфраструктура се изисква при:
1. полагане на проводи и съоръжения в обхвата на пътя в зоната от края на пътното платно до края на ограничителната строителна линия;
2. пресичане на пътя от подземни или надземни проводи и съоръжения;
3. реконструкция на подземни или надземни проводи и съоръжения в обхвата на пътя.
Чл.33.  (Отм. с решение №150/04.10.2017 г. на Административния съд-Кърджали) Към искането по чл.31 заинтересуваното лице прилага:
1. удостоверение за актуално състояние на съдебната регистрация;
2. копие от документа за платена такса за издаване на разрешението;
3. съгласуван от администрацията, управляваща пътя, технически или работен проект за съответния вид специално ползване на пътя;
4. документ за собственост и скица на имота, за нуждите на който се изгражда съоръжението на пътя.
Чл.34.  (Отм. с решение №150/04.10.2017 г. на Административния съд-Кърджали) 
(1) Разрешение за специално ползване чрез изграждане на нови и ремонт на съществуващи подземни и надземни проводи или отделно стоящи проводи и съоръжения в обхвата на пътя се допуска при условие, че съоръженията са проектирани така, че по време на експлоатация и в случай на авария  да не засягат елементите на пътя и застрашават безопасността на движението.
(2) Едновременно с разрешението за специално ползване на пътя чрез прокарване на подземни и надземни проводи и съоръжения и ремонт в обхвата на пътя може да бъде поискано и разрешение за специално ползване на пътя при временно ползване на части от пътното платно и на земи в обхвата на пътя.
(3) В случаите на внезапно произлезли повреди ремонтната дейност се осъществява съгласно чл.26, ал.4 от Закона за пътищата, като заедно с уведомяването на техническата служба на общината, се заплаща съответната такса за временното ползване на части от пътното платно и на земи в обхвата на пътя и се прилага проект /схема/ за временна организация на движението при извършване на ремонт.
Раздел V
Временно ползване на части от пътното платно  и на земи в обхвата на пътя
Чл.35. Разрешенията  за специално ползване на пътя чрез временно ползване на части от пътното платно и на земи в обхвата на пътя се издават по образец, утвърден от Изпълнителния директор на Национална агенция „Пътна инфраструктура” или от Кмета на общината.
Чл.36. Разрешение за специално ползване на пътя чрез временно ползване на части от пътното платно и на земи в обхвата на пътя се изисква при:
1. провеждане на автомобилни ралита, състезания и други масови мероприятия, при които се налага спиране на движението на пътни превозни средства и отклоняването им по временни маршрути или въвеждане на ограничения за движението им;
2. ограничаване, прекъсване, отклоняване, спиране или въвеждане на ограничения на движението при извършване на строителни, монтажни и ремонтни работи при изграждане на търговски крайпътни обекти и пътни връзки към тях, изграждане на рекламни съоръжения или прокарване и ремонт на подземни и надземни проводи и съоръжения;
3. извършване на други неупоменати дейности в чл.26, ал.1 и 2 от Закона за пътищата, които изискват ограничаване, прекъсване, отклоняване, спиране или въвеждане на други ограничения за движението.
Чл.37. Към искането за издаване на разрешение по чл.35 от настоящата наредба заинтересуваното лице прилага:
1. проект или схема за временна организация на движението и писмено становище на сектор „Пътна полиция – КАТ” към РДВР;
2. копие от разрешението за строеж или разрешението за поставяне – в случаите, когато такива се изискват от Закона за устройство на територията;
3. копие от документа за платена такса за издаване на разрешението.

Раздел VІ
УПРАВЛЕНИЕ И КОНТРОЛ
     Чл.38 (1) Общинските пътища се управляват от кмета на общината.
 (2) Общината съгласува с Национална агенция  “Пътна инфраструктура” проектите за изграждане и експлоатация на улиците, част от републиканската пътна мрежа и свързване на общинските пътища с републиканските.
Чл.39 Кметът на общината:
1. организира, ръководи и контролира дейностите, свързани с изграждането, ремонта, поддържането и управлението на общинската пътна мрежа.
2. организира, възлага и контролира дейностите, свързани с непосредственото изграждане, ремонт и поддържане на общинските пътища.
3. организира и осъществява защита на общинските пътища, включително на пътните съоръжения и принадлежностите на пътя.
4. осигурява общественото ползване на общинските пътища чрез регулиране и контрол, даване на разрешения или въвеждане на забрана за ползване.
5. издава и отнема разрешения за специално ползване на пътищата.
6. упълномощава длъжностни лица в администрацията, кметове и кметски наместници на населени места на територията на общината да съставят актове за установяване на нарушенията и издава наказателни постановления.
Чл.40 (1) В зоната от оста на пътя до ограничителната строителна линия се забранява извършването на всякакво строителство, подобрения или разширения на съществуващите обекти, освен тези които са предназначени за обслужване на пътуващите, при условие, че е гарантирана безопасността на движението.
(2) В обхвата на пътя се забранява:
1. извършването на каквито и да било работи по пътното платно, преди да бъдат поставени необходимите предупредителни и сигнални знаци;
2. поставянето и складирането на материали, които не са необходими за пътя или са резултат от битова или стопанска дейност в съседни имоти;
3. движение на верижни трактори и машини или коли с назъбени колела и гуми с шипове по асфалтови покрития, освен в случаите на снегопочистване;
4. превоз на мокри товари, които наводняват пътното платно;
5. влизането в пътищата с непочистени машини и замърсяването на пътното платно, пътните съоръжения и пътните принадлежности с кал и други отпадъчни материали;
6. влаченето на дървета и слама и др. подобни по пътното платно;

Чл.41 (1) За дейности извън специалното ползване на общинските пътища без разрешение се забранява:
1. в обхвата на пътя без разрешение:
а) засаждане или изсичане и изкореняване на дървета или храсти;
б) поставяне на пътни знаци;
в) прекъсването, отклоняването или спирането на движението;
г) изграждането и поставянето на рекламни съоръжения и поставянето на пътни знаци или рекламни материали;
д) поставяне на възпоменателни знаци и табели;
е) движението на тежки и извънгабаритни превозни средства.
2. В обхвата на пътя и в обслужващите зони без разрешение:
а) изграждането на сгради и съоръжения, както и реконструкцията и промяната на тяхното предназначение;
б) прокарването на нови и реконструкцията на подземни и надземни съоръжения на техническата инфраструктура;
в) добиването на кариерни и други строителни материали;
г) изграждането на пътни връзки към съседни имоти, включително земеделски земи и земи от горския фонд.
(2) За дейности от специалното ползване на общинските пътища без разрешение се забраняват:
1. в обхвата на пътя и ограничителната строителна линия:
а) движението на извънгабаритни и тежки пътни превозни средства;
б) изграждане и експлоатация на рекламни съоръжения;
в) изграждането, реконструкция и експлоатация на подземни или надземни линейни или отделно стоящи съоръжения на техническата инфраструктура;
г) временното ползване на части от пътното платно и на земи в обхвата на пътя.
2. в обхвата на пътя и обслужващите зони:
а) изграждането на търговски крайпътни обекти;
б) експлоатацията на крайпътни обекти.
(3) Собственикът на подземни и надземни съоръжения на техническата инфраструктура, намираща се по обхвата на пътя и обслужващите зони при внезапно произлезли повреди, може да започне веднага възстановителни работи, като уведоми за това техническата служба на общината при условия, че е гарантирана безопасността на движението.

ГЛАВА ЧЕТВЪРТА
ИЗГРАЖДАНЕ, РЕМОНТ И ПОДДЪРЖАНЕ НА ПЪТИЩАТА
Раздел І
Общи положения
Чл.42. Общинската администрация планира ежегодно дейностите по изграждане, ремонт и поддържане на общинските пътища и улици.
Чл.43. Общината поддържа общинските пътища съобразно транспортното им значение, изискванията на движението и опазване на околната среда.
Чл.44. Национална агенция “Пътна инфраструктура” и общините осъществяват съвместно по взаимна договореност дейностите по изграждането, поддържането и ремонта на републиканските пътища в чертите на населените места при условията и по реда, определени в Закона за пътищата и ППЗП.
Чл.45. (1) Изграждането, ремонтът и поддържането на общинските пътища се осъществява от общината.
(2) Въвеждането на организация на движението при строителство и ремонт по пътищата и улиците  се съгласува с РДВР, сектор “Пътна полиция - КАТ”  и Кмета на общината и се извършва при условия и ред, определени с Наредба № 16 от 23.07.2001 г. на Министерството на регионалното развитие и благоустройство.
Чл.46 (1) Поддържането включва полагането на системни грижи за осигуряване на целогодишна нормална експлоатация на пътя и осъществяване на мерките за защита на неговите съоръжения и принадлежности.
(2) Организирането на дейностите по поддържане на общинските пътища е задължение на общината.
Раздел ІІ
Зимно поддържане
Чл.49 Зимното поддържане включва комплекс от мероприятия, насочени към поддръжка на общинските пътища в зимни условия.
Чл.50 При зимно поддържане на пътищата се изпълняват следните видове работа:
1. снегозащита на пътищата;
2. събиране и предаване на информация за състоянието на пътната мрежа;
3. снегопочистване; 
4. разпръскване на минерални материали /опесъчаване/ за стопяване на снега и леда;
5. организиране на работа при влошени метеорологични условия.
Чл.51 (1) За зимното поддържане на пътищата общината открива процедура за възлагане на обществена поръчка. Предмета на обществената поръчка е зимно поддържане и снегопочистване на общинската пътна мрежа, включваща почистване от сняг и лед и третиране против заледяване на пътната настилка и съоръжения.
(2) Възлагането на обществената поръчка за зимно поддържане и снегопочистване на общинската пътна мрежа се извършва при условия и ред, определени със Закона за обществените поръчки.
Чл.52 (1) В земи, съседни на пътните участъци с интензивни снегонавявания през зимния период, могат да се разполагат временно снегозащитни огради и съоръжения по реда на чл.16, ал.1 от настоящата наредба.
(2) Собственици или наематели на имоти, намиращи се по-ниско от земното платно, са длъжни да осигурят нормално функциониране на водоотводните съоръжения.
Раздел ІІІ
Финансиране
Чл.64. (1) Изграждането, реконструкцията, ремонтът и поддържането на общински пътища се финансират със средства от държавния бюджет, от бюджета на общината, с безвъзмездно предоставени средства, със заеми от международни финансови институции и чрез проекти.
 (2) Средствата за финансиране на дейностите по ал.1 се определят със Закона за държавния бюджет и бюджета на общината за съответната година.
Чл.65. (1) Предложенията за годишното финансиране и обосновката към него се представят от кмета на общината за разглеждане и одобрение от общинския съвет.
 (2) Зимното поддържане на общинските пътища се финансира със средства от държавния бюджет и от бюджета на общината.
ГЛАВА ПЕТА
АДМИНИСТРАТИВНО НАКАЗАТЕЛНИ РАЗПОРЕДБИ
Чл.66. (1) (изм. и доп. с Решение №200/16.06.2025 г. на Общински съвет-Кирково в сила от 01.01.2026 г.) Наказват се с глоба от 200 до 500 лв. „от 102.26 € до 255.65 €“ физически лица, които извършват или разпоредят да бъдат извършени следните дейности в обхвата на пътя;
1. изсичане и изкореняване на дървета и храсти, косене на трева и бране на плодове без разрешение на администрацията, която управлява пътя;
2. паша на добитък и опожаряване на растителност;
      3.   движение с непочистени от кал машини;
      4.  превозване на мокри товари, с които се овлажнява платното за движение;
      5. превозване на насипни материали в превозни средства, позволяващи тяхното разпиляване;
      6. поставяне и складиране на материали, които не са свързани с експлоатацията на пътя;
      7. влачене на дървета и други предмети;
8. движение с верижни машини, освен при снегопочистване.
 (2) (изм. и доп. с Решение №200/16.06.2025 г. на Общински съвет-Кирково в сила от 01.01.2026 г.)  При повторно нарушение по ал.1 глобата е от 500 до 1000 лв. „от 255.65 € до 511.29 €“.
Чл.67. (1) (изм. и доп. с Решение №200/16.06.2025 г. на Общински съвет-Кирково в сила от 01.01.2026 г.)  Наказват се с глоба от 300 до 2000 лв. „от 153.39 € до 1022.58 €“, ако деянието не представлява престъпления, физически лица нарушили разпоредбите на чл.25,26, и 41 от Закона за пътищата които извършват или наредят да бъдат извършени следните дейности:
1. нанасяне на повреди или унищожаване на пътищата, пътните съоръжения и принадлежности на пътя;
2. движение на извънгабаритни и тежки пътни превозни средства и товари без разрешение на собственика или общинската администрация, управляваща пътя;
3. разпиляване на вредни вещества, вредни за хората и околната среда.
4.  извършване в обхвата на пътя:
а) дейности, застрашаващи безопасността на движението или използването на пътищата извън тяхното предназначение;
б)  дейности, предизвикващи прекъсване, отклоняване или спиране на движението.
5. извършване в обхвата на пътя без разрешение на администрацията, управляваща пътя:
а) строителни и ремонтни работи по пътищата извън границите на населените места и в населените места без регулационен план;
б) прокарване на нови и ремонт на съществуващи телеграфни, телефонни, електропроводни, напоителни и други канали;
в) (Отм. с решение №150/04.10.2017 г. на Административния съд-Кърджали) Кърджали откриване на нови и ремонт  на съществуващи крайпътни обекти за обслужване на пътници и превозни средства и изграждане на пътни връзки към тези обекти или към съседни имоти;
г) (Отм. с решение №150/04.10.2017 г. на Административния съд-Кърджали) изграждане и/или поставяне на рекламни съоръжения и поставяне на рекламни материали.
6. Разкриване на кариери на разстояние, по-малко от 300 м. от оста на пътя и на по-малко от 1000 м. от мостовете, без разрешение на общинската администрация.
(2) (Отм. с решение №150/04.10.2017 г. на Административния съд-Кърджали) При повторно нарушение  по ал.1 глобата е в размер на 500 до 3000 лв.
(3) При нарушения  по ал.1 т.4 и 5  Кметът на общината уведомява писмено Районна Дирекция за национален строителен контрол с искане за незабавно спиране на строителните работи при условия и ред, определени в закон.
Чл.68.  (Отм. с решение №150/04.10.2017 г. на Административния съд-Кърджали) В случаите, когато нарушенията по чл.66 и чл.67 са извършени от юридически лица и еднолични търговци, регистрирани по реда на Търговския закон, се налага имуществена санкция  от 1000 до 5000 лв., а при повторно нарушение в размер от 2000  до 7000 лв.
Чл.69. (1) Установяването на нарушенията, издаването, обжалването и изпълнението на наказателните постановления се извършват по реда на Закона за административните нарушения и наказания.
(2) Нарушенията се установяват с актове, съставени от длъжностни лица, определени от кмета на общината – за нарушения по общинските пътища и по молба на собственика – за частните пътища.
(3) Наказателни постановления се издават за общински и частни пътища от кмета на общината или от упълномощено от него лице.
(4) Когато деянието съдържа признаци на престъпление, преписката се изпраща на прокурора за възбуждане наказателно преследване.
Чл.70. (1) За нарушенията по чл.66, ал.1 и чл.67, ал.1 освен наложените санкции нарушителят се задължава да отстрани последиците от нарушението в срока, определен в наказателното постановление.
(2) При неизпълнение на изискванията по ал.1 последиците се отстраняват от общината, за сметка на нарушителя. Стойността за вземането си от нарушителя администрацията може да поиска издаване на заповед за незабавно изпълнение по реда на чл.418 от Гражданския процесуален кодекс въз основа на извлечение от счетоводните си книги или счетоводни документи.
 (3) При извършване на дейности, определени като специално ползване на пътищата, без разрешение на администрацията, управляваща пътя, или на собственика на пътя, както и при неплащане на дължимите такси, се налагат следните  санкции:
1.при извършване на строителни работи без разрешение, едновременно с прилагането на ал.1 и ал.2 и на чл.69 собственикът или общинската администрация управляваща пътя, със съдействието на органите на РУ на МВР прекъсва достъпа до обекта или демонтира изграденото рекламно или друго съоръжение в обхвата на пътя и ограничителната строителна линия;
2.в случаите на извършено строителство без разрешение администрацията, прекъсва достъпа до обекта или демонтира съоръжението.
ДОПЪЛНИТЕЛНА РАЗПОРЕДБА
§1. За неуредените въпроси в тази Наредба се прилагат разпоредбите на Закона за пътищата и подзаконовите актове по неговото прилагане.
	§2. По смисъла на тази Наредба:
	1.”Ограничителна строителна линия” е линията, която определя площта от всяка страна на пътя, в която се въвежда разрешителен режим.
ПРЕХОДНИ И ЗАКЛЮЧИТЕЛНИ РАЗПОРЕДБИ
§3. Заинтересуваните лица, които към датата на влизане в сила на наредбата извършват специално ползване на пътищата по смисъла на &1, т.8 от допълнителните разпоредби на Закона за пътищата, са длъжни в тримесечен срок от тази дата да направят искане до кмета на общината, за издаване на необходимото разрешение за специално ползване на пътищата.
§4. Указания по прилагане на наредбата се дават от кмета на общината.
§5. Наредбата се приема на основание  чл.23 от Закона за пътищата.
§6. Наредбата е приета с Решение №380 от Протокол №40/29.04.2010г. на ОбС Кирково и влиза в сила от деня на влизане в сила на Решението на   ОбС  за приемането й и отменя „Наредбата за управление и стопанисване на пътищата” в община Кирково, приета с Решение № 134 от Протокол №15/ 10.09.2004 година на ОбС Кирково.
§7. /Нов с решешение № 200 по протокол. № 20/ 16.06.2025 г./ Наредба за изменение и допълнение, приета с решение № 200 по протокол № 20 от 16.06.2025 г. на Общински съвет - Кирково влиза в сила от датата на въвеждане на еврото в Република България.

